L-Unjoni Ewropea jiddispjaċiha ħafna mid-deċiżjoni tar-Repubblika tal-Afrika t'Isfel li tibda tirtira mill-Istatut ta' Ruma. Ninnotaw ukoll bi tħassib serju li l-Burundi fformalizza l-passi biex jirtira mill-Istatut ta' Ruma. S'issa, ebda Stat qatt ma rtira mill-Istatut ta' Ruma. L-Afrika t'Isfel kellha rwol sinifikanti fit-twaqqif tal-Qorti Kriminali Internazzjonali (QKI) u kienet wieħed mill-ewwel firmatarji tal-Istatut ta' Ruma. Ser nibqgħu nżommu kuntatt maż-żewġ pajjiżi dwar kif jistgħu jibqgħu sħab tal-Istatut ta' Ruma. Il-QKI hija istituzzjoni ta' qofol biex tassisti liċ-ċittadini jiksbu ġustizzja fil-konfront tad-delitti l-aktar serji, meta dan ma jkunx possibbli fil-livell nazzjonali. Maġġoranza ta' sitwazzjonijiet fl-Afrika tressqu mill-awtoritajiet nazzjonali kkonċernati. Il-Qorti hija involuta wkoll f'sitwazzjonijiet madwar id-dinja. Ilkoll għandna interess komuni fit-tisħiħ tal-istat tad-dritt u fil-ħidma flimkien mal-QKI, inkluż skont il-linji ssuġġeriti mill-President tal-Assemblea tal-Istati Partijiet tal-Istatut ta' Ruma. L-UE u l-Istati Membri tagħha jibqgħu jappoġġaw bis-sħiħ il-QKI u huma impenjati għal kooperazzjoni sħiħa fil-prevenzjoni ta' delitti serji li jaqgħu taħt il-ġurisdizzjoni tal-Qorti. Fejn jitqajmu kwistjonijiet fil-qafas tal-Istatut ta' Ruma, nibqgħu disposti li niddiskutu b'mod kostruttiv.